### ESCENA 13

Tots es posen drets. Esperant el que pugui dir la LIA.

Senyal acústic RESULTAT.

LIA Resultat de la votació:

Cap vot a favor i sis vots en contra.

(Pausa breu.)

La població de mostra ha decidit per unanimitat no iniciar la sessió.

(Pausa breu.)

La població de mostra ja ha quedat totalment immunitzada.

(Pausa breu.)

La sessió queda finalitzada.

Senyal acústic FINAL.

Els panells lumínics, de sobte, s’encenen al màxim.

SIS Immunitzada? Què vol dir que hem quedat immunitzats?

CINC Què passa? Que tot això era una mena de vacuna?

UN Una vacuna per protegir-nos… de nosaltres mateixos.

TRES Em sembla increïble. Immunitat per unanimitat.

Un senyal acústic anuncia l’obertura de la porta. Tots la miren sorpresos.

LIA Sisplau, abans de marxar, deixeu les capsetes numerades a la lleixa d’on les heu agafat a l’inici de la sessió.

SIS i UN van a deixar les capsetes a la lleixa.

CINC Mireu.

DOS Què?

CINC Allà fora… hi ha sis persones.

DOS Quines persones?

CINC Sis persones més…

Tots s’apropen a la porta i hi miren a través.

QUATRE Deuen ser… el nou algoritme.

LIA Recordeu que, acceptant la notificació que vau rebre, també vau acceptar un acord de confidencialitat. No podeu explicar res del que ha succeït a l’interior d’aquesta sala. Revelar qualsevol petit detall significaria la vulneració d’aquesta confidencialitat que podria incórrer en responsabilitat penal, civil o administrativa.

(Pausa breu.)

A aquest efecte, el nostre sistema guardarà totes les vostres dades fins a la seva prescripció legal.

(Pausa breu.)

Moltes gràcies per haver format part de la nostra consulta.

Senyal acústic FINAL

Una música acompanya la sortida de tot el grup cap a l’exterior.

Tots estan al·lucinant.

Primer surt U, després TRES, seguit de CINC, de SIS i de DOS.

QUATRE encara té la capseta a la mà.

Perplexa, no es pot creure el que ha passat.

QUATRE mira la càmera que hi ha a la paret.

FOSCOR FINAL