### ESCENA 9

LIA Resultat:

Dos vots a favor i quatre vots en contra.

Es miren incòmodes.

SIS Hòstia, hòstia ja!

LIA No tota la població de mostra vol que l’algoritme decideixi si s’ha d’iniciar la sessió. L’algoritme no pot iniciar la sessió. La sessió no es pot iniciar.

So TANCAMENT.

SIS Que estem tancats! Que ens ha deixat a tots altre cop confinats!!

UN Això és una caixa negra i encara no ha acabat el seu procés. Quan l’acabi, segurament ens deixarà sortir.

CINC I quan acabarà?

UN No ho podem saber.

SIS Què coi és una caixa negra?

TRES Un algoritme de caixa negra és aquell en que l’usuari no en pot veure el funcionament intern. De la caixa negra només en coneixem les dades que hi entren i els resultats que en surten.

SIS torna a servir-se alguna cosa de la seva petaca en un dels gots.

QUATRE A la Xina posaven candaus a les portes dels pisos perquè la gent no pogués sortir. Comerços, magatzems, barris… tot precintat. Famílies recloses durant setmanes i subsistint amb les caixes d’emergència que podien arreplegar.

(Pausa breu.)

Si algú donava positiu, se l’enduien a un centre d’aïllament, on no podia mantenir contacte amb ningú.

SIS Què vols dir, que es pensa que nosaltres estem infectats, o què?

QUATRE No ho sé… però no és estrany que estigui adoptant aquest comportament. El que li hem mostrat fins ara és que castiguem, censurem, neguem el dret a vot o fins i tot ens plantegem expulsar a qui no pensa com nosaltres.

CINC Si és veritat que l’algoritme ens ha escollit minuciosament, m’agradaria saber per què ha considerat oportú ficar-nos a algú que constantment ens refrega per la cara la seva superioritat moral.

SIS Prou de xerrera. Què hi posava a les vostres notificacions?

CINC A les nostres?

SIS Jo ja he dit la meva. Què hi posava a les vostres? Per quin motiu sou aquí?

CINC A la meva notificació se’m prometia… l’anul·lació d’una sanció.

SIS Quina sanció?

CINC Una multa.

SIS Diràs per quin motiu et van fotre la multa, o ho hem d’endevinar fent el joc de les pel·lícules?

CINC Perquè vaig comprar un passaport covid fals. Ja està. Res més.

SIS Tu. Digues.

TRES A mi em prometien recuperar tots els comptes suspesos per culpa teva.

SIS Va… Tan importants eren?

TRES Tenia més de seixanta mil seguidors. Hi vaig dedicar moltes hores. Va ser de molta ajuda.

SIS I tu? És el moment de dir qui ets i a què et dediques.

DOS Últimament no està massa ben vista la meva feina.

CINC Ara resultarà que és ella la infiltrada del govern.

DOS Per culpa de les seves decisions, fa mesos que rebo acusacions, denúncies i amenaces.

QUATRE Amenaces, per què?

DOS Perquè moltes persones ens consideren culpables de les seves pèrdues.

SIS Què passa, que treballes per una companyia elèctrica o què?

DOS Soc directora de tres centres assistencials.

(Pausa.)

Residències de gent gran.

UN Déu meu.

QUATRE s’aparta a un racó. UN també se’n va a una altra butaca.

TRES Hi va haver molta incidència?

DOS Sí.

TRES Quin percentatge.

DOS Un trenta dos.

TRES Quantes places tenen?

DOS Cent cinquanta-dues. Noranta-vuit. I cent vint-i-dues.

TRES Tres-centes setanta-dues places. Cent dinou defuncions.

SIS Hòstia de Déu… Quina carnisseria.

CINC Va, sisplau. Cal exigir-li aquesta mena de detalls?

UN Abans de ser vacunades, les persones infectades que patien complicacions es morien. No t’ho havia explicat ningú això?

CINC Sí… i també em van explicar que no es van fer autòpsies.

DOS No es van fer autòpsies perquè no van arribar ni a anar a l’hospital. Però ja us dic jo que no feia falta per saber de què havien mort.

(Pausa breu.)

Nosaltres ho vam veure. Ho vam viure. Com els mancava l’aire i com no hi podíem fer res perquè no teníem el material ni teníem l’assistència ni teníem els aparells per…

SIS Només cal que ens diguis què hi posava a la teva notificació. No cal que ens donis tots els detalls.

DOS se’n va a buscar la seva cartera per agafar-ne tot de documents.

DOS No són detalls. Són fets greus. A nosaltres no ens van considerar essencials fins el dinou de març. El dinou! Quan ja feia més d’una setmana que la OMS havia declarat la pandèmia. No ens arribaven els EPI. No teníem accés a les PCR. No hi havia res preparat…

Mira de treure els documents de la cartera.

UN Tots sabem què va significar la primera onada. A l’hospital tampoc no teníem prou material. Vam fer el que podíem per salvar el màxim de vides.

DOS Si les persones van morir a les residències és perquè no van morir a cap altre lloc. No van morir a l’hospital perquè no van ser traslladades. No es van voler traslladar.

UN A mi no em consta que es prohibís cap derivació des de les residències.

DOS Potser no es va prohibir tan explícitament com ho van fer a Madrid, però es van posar unes condicions de cribratge que eren impossibles. Em mirava i em remirava les condicions d’aquell protocol però cap dels nostres usuaris les complia.

(Pausa breu.)

Persones amb pluripatologies, persones amb malalties cròniques avançades, amb demències del seixanta-set per cent… els majors de setanta-cinc anys! Era impossible!

UN El cribratge és sempre dolorós. Teníem canalla de primer de MIR que van acabar destrossats.

DOS El problema és que no a tot arreu era el mateix.

TRES Les condicions de cribratge no eren les mateixes a la resta de l’estat?

DOS Cada comunitat tenia el seu propi protocol.

DOS li dóna un document a TRES.

DOS Té, mira…

(Pausa breu.)

Si alguna de les meves residències hagués estat a Mequinensa o a Fraga, se’ls haurien endut a l’hospital d’Alcanyís o al de Barbastre. Perquè en aquella comunitat no s’havia prohibit la derivació. No s’havia limitat el dret a l’atenció mèdica.

(Pausa breu.)

Això es podia haver fet. Es podia haver parlat amb altres comunitats que no tenien tants casos. Que no van patir tanta mortalitat. Traslladar malalts. Col·laborar entre tots. Però no es va fer, perquè políticament així es va decidir.

(Pausa breu.)

Per això no vaig dubtar ni un segon a venir quan a la notificació hi deia que aquesta consulta, o el que sigui que és, podia provocar l’obertura d’una investigació.

UN No pot ser.

DOS Per què?

UN Perquè… perquè no pot ser. Perquè… perquè ja es va realitzar una investigació parlamentària.

DOS Però es va tancar sense depurar cap responsabilitat. Com si no hagués passat res. Passant pàgina.

(Pausa breu.)

I ara és a mi a qui assenyalen, a qui volen dur a judici. Em pregunten, «Què heu fet o què heu… o quants n’heu matat…»

DOS es trenca.

QUATRE Quin nom tenen les teves residències?

(Pausa.)

DOS Les volianes.

CINC Les volianes? Què vol dir volianes?

TRES Crec que significa papallones.

DOS Per què m’ho preguntes?

QUATRE Per saber per què la LIA m’ha fet venir.

SIS Ah, sí? Per què? Què hi posava a la teva notificació?

QUATRE El meu pare va morir el vint-i-set de març de dos mil vint… en una de les teves residències.

(Pausa.)

A la meva notificació hi deia que en aquesta sala m’hi trobaria a la persona responsable de la seva mort.

DOS acota el cap, afectada.

UN Merda…

DOS No…

SIS (A la càmera.)

I què se suposa que vols aconseguir fotent-nos a tots aquí dins? Que ens matem? Que ens arranquem el fetge els uns als altres?

CINC, TRES i SIS miren a càmera, espantats.

Sona un senyal acústic. ALERTA.

SIS Obriu la puta porta!!