### ESCENA 3

Un nou senyal acústic. RESULTAT.

LIA Resultat:

Cinc vots a favor i un vot en contra.

(Pausa breu.)

No tota la població de mostra vol iniciar la sessió. La sessió no es pot iniciar.

Senyal acústic final. TANCAMENT.

SIS Un moment, un moment. Què vol dir això?

UN Doncs que hauríem d’haver votar tots els mateix. Pel que sembla, exigeix que les decisions siguin unànimes.

DOS No ho sabíem.

CINC Amagar les regles del joc també deu formar part del joc.

SIS Qui coi ha votat en contra d’iniciar la sessió?

CINC Jo no.

UN Jo he pitjat el verd. I ho he comprovat dues vegades per evitar cometre cap error.

SIS Doncs què passa, que algú s’ha equivocat?

DOS Per què em mira a mi? Jo tinc clar el què he escollit. A més a més, si la capseta està dissenyada així, deu ser per assegurar que el vot sigui anònim.

SIS Anònim? Tothom hauria de poder defensar en públic el que vota en privat.

(Pausa breu.)

Si algú té la intenció de fer-nos perdre el temps als altres, serà millor que ho digui. Qui ha estat?

(Pausa breu.)

Qui ha votat que no?

TRES remira bé l’interior de la caixeta.

SIS Has estat tu, número TRES?

TRES Què?

SIS T’has equivocat de botó? Abans estaves una mica nerviós.

TRES No ho sé.

SIS No ho sap, diu. Mireu-li la cara…

QUATRE No ha estat ell. He sigut jo.

SIS Vaja, vaja… aquí tenim a la boicotejadora… o és que també s’ha posat nerviosa?

QUATRE He votat en contra plenament conscient.

CINC Per què ha votat en contra?

DOS Hem adquirit una obligació venint a participar a la consulta. No podem negar-nos-hi, ara. Què vol, que ens posin una multa?

TRES Per què ens haurien de posar una multa?

DOS Pel mateix motiu que la posen quan una persona no es presenta a una mesa electoral. Hi ha casos de gent que ha anat a judici i que fins i tot li han quedat antecedents penals.

CINC Com ho sap tot això? Té alguna informació que nosaltres no sapiguem?

DOS Vaig ser presidenta d’una mesa. A la normativa que ens van entregar per realitzar la tasca ho explicava ben clar.

QUATRE Doncs precisament en aquest cas no tenim a la nostra disposició cap mena de normativa.

UN Per evitar possibles conseqüències negatives, siguem sisplau tots una mica més responsables.

QUATRE M’imaginava que els altres votaríeu que sí i que s’aprovaria per majoria.

DOS Doncs no ha estat així. Ens demana que hi estiguem tots d’acord.

UN Si creia igualment que la majoria votaria a favor, per què ha pensat que era útil votar en contra?

SIS Exacte. Aquí l’ha clavat. Per què?

QUATRE No he pensat en l’utilitat del vot. He pensat que havia de ser coherent amb el meu parer.

CINC Doncs si no hi vol participar serà millor que se’n vagi per aquella porta.

QUATRE Sí que hi vull participar però, davant de la pregunta de si volíem iniciar la sessió, he pensat que potser era millor parlar-ho una mica abans de decidir.

(Pausa breu.)

Ha estat una època trasbalsadora, angoixant, tràgica… una època de fer-nos preguntes i d’haver de reaccionar amb urgència… amb massa presses.

(Pausa breu.)

Les experiències viscudes durant aquests últims anys han estat molt fortes i molt determinants. Ens han afectat de maneres diferents.

(Pausa breu.)

Per això he pensat que era important donar-nos uns minuts i parlar-ne abans d’acceptar les condicions inicials.

CINC Quines condicions inicials?

QUATRE La primera pregunta que ens ha formulat la LIA no era una simple pregunta. Era un referèndum.

UN Només tenim dos polsadors per respondre. Totes les qüestions que ens formularan s’hauran de resoldre mitjançant un referèndum.

QUATRE Però era el primer. Un referèndum constituent. L’acceptació de les regles. Unes regles de les que no ens n’havien facilitat cap detall.

CINC Doncs malgrat no haver-nos facilitat aquesta informació que diu, la resta de persones d’aquesta sala han entès perfectament que formava part del joc i ha resultat que cinc hi estaven d’acord, mentre que la número QUATRE no.

QUATRE Sisplau, no em diguis número QUATRE. No soc cap xifra. Tinc un nom. Em pots anomenar Laura.

UN Què fa?

TRES És un error això que acaba de fer. Que no ho veu?

QUATRE En cap moment se’ns ha advertit que no poguéssim revelar res sobre les nostres identitats. Si haguessin volgut que ningú influenciés a ningú, ens haurien dividit en sales separades i no ho han fet.

Senyal acústic. ALERTA.

SIS Doncs mira.

TRES Ho he avisat! Ho he advertit! No havíem de dir res de nosaltres.

UN Fem silenci o no podrem sentir el que diu.