### ESCENA 10

LIA Pregunta:

Voleu que una persona del grup es quedi dins la sala a canvi de deixar sortir a totes les altres persones del grup?

CINC És això una mena de metàfora del cribratge?

LIA Teniu seixanta segons.

(Pausa breu.)

Voteu.

Senyal. PREGUNTA INICI. Comença el compte.

CINC Tot això és massa pervers.

QUATRE i DOS s’han quedat completament tocades. No estan per res més.

UN Voteu que sí.

CINC Si votem totes que sí, s’haurà de quedar algú.

UN Ja m’hi quedaré jo.

TRES Tu?

UN Sí… jo em quedo i vosaltres marxeu.

SIS Per què et vols quedar?

UN No voleu sortir d’aquí? Doncs ja està. És el que proposa la LIA. Jo m’ofereixo com a voluntari per quedar-me.

CINC És estrany que t’ofereixis voluntari.

UN No ho és gens… vull saber com acaba… saber què passa quan s’inicia la sessió… m’he passat mitja vida llegint i escrivint històries de ciència ficció i encara que a vosaltres això us sembli un engany o una trampa, per a mi és emocionant… és important.

Silenci.

TRES Queden vint-i-quatre segons.

CINC Suposem que fem el que diu, què passa amb elles?

SIS Porta’m els seus polsadors, va…

SIS s’acosta amb cura a DOS i a QUATRE. CINC va a buscar els polsadors 2 i 4 i els porta a SIS.

SIS Hem decidit de votar tots que sí… que es quedi només el número U… i que així a nosaltres ens deixin sortir… us sembla bé?

SIS dona els polsadors a DOS i a QUATRE.

CINC Dotze segons.

QUATRE es mira a SIS i es mira a la resta.

QUATRE No voteu que sí, sisplau… No voteu que sí.

QUATRE obre la caixa i vota.

SIS Merda…

Últims panells encesos. S’acaba el temps. Es miren els uns als altres contrariats. Voten tots.

Senyal PREGUNTA FINAL.

SIS És impossible. És impossible prendre decisions conjuntes amb tant poc temps. Només verd o vermell!! Que no ho veuen?? Això no en té res de democràtic.