### ESCENA 11

Senyal RESULTAT.

LIA Resultat:

Un vot a favor i cinc vots en contra.

UN Molt bé. M’he quedat sol.

LIA No tota la població de mostra vol que una persona del grup es quedi dins la sala a canvi de deixar sortir a totes les altres persones del grup. No tota la població de mostra vol iniciar la sessió. La sessió no es pot iniciar.

Senyal TANCAMENT.

TRES, CINC i SIS s’asseuen.

QUATRE Cada dia trucava per saber com estava. I em responien que molt bé… que… que no passava res… que allà no tenien casos… que era millor no molestar-los perquè estaven… perquè estava tranquil a la seva habitació.

(Pausa breu.)

Fins que un matí vaig trucar… i em van respondre: Va morir ahir… ahir a la nit.

DOS Donem cures que ningú més no pot donar i dèiem el que… el que crèiem que els familiars volíeu sentir.

QUATRE Jo no volia sentir això… jo volia sentir la seva veu. Encara que ell no reconegués la meva. Encara que ell no sapigués amb qui parlava. I volia saber la veritat… què passava.

(Pausa breu.)

Perquè si ho hagués sabut… si m’haguessiu dit la veritat… jo me l’hauria pogut endur.

DOS Igualment no ens els deixaven derivar a l’hospital. No ens venien ni les ambulàncies.

QUATRE A mi sí que m’ho haurien permès. L’hauria pogut ingressar a l’hospital. Jo hauria pogut.

(Pausa breu.)

Però no va ser així. No el vaig poder acompanyar.

(Pausa breu.)

No li vaig poder dir adéu.

(Pausa breu.)

I ni tan sols sé si va morir amb algú al seu costat.

DOS No ho sé.

QUATRE Hi havia algú amb ell?

(Pausa.)

DOS No sé per quin motiu aquesta màquina considera que jo soc la persona responsable de la seva mort. No ho sé i no ho entenc. No ho entenc perquè ho vam intentar tot. Ens hi vam deixar la pell… la vida… el temps… els diners… i les famílies.

(Pausa breu.)

Però és igual.

(Pausa breu.)

Jo no em vull… jo no em vull barallar com ho han fet ells.

(Pausa.)

QUATRE Jo tampoc ho vull.

(Pausa.)

DOS Doncs, què fem?

(Silenci.)

Em sap greu…

(Pausa.)

QUATRE Ho sé…

QUATRE dubte. Fa un esforç enorme per fer el pas. Finalment intenta fer una abraçada incòmoda, difícil, a DOS.

Una abraçada llarga. Dura. Silenci. Tots els altres observen expectants i, potser, emocionats.

TRES mira a SIS.

SIS I tu per què em mires?

TRES Jo? Per res…

DOS i QUATRE desfan la seva abraçada.

TRES La meva mare no estava a cap residència. Vivia amb mon pare… estava bé… però els seus ossos… no gaire.

(Pausa breu.)

Quan es va contagiar, no la van ingressar a la UCI perquè no va passar el triatge. Deien que no hi havia prou llits, ni prou respiradors i que, tot i que només tenia setanta anys… per culpa d’aquelles patologies prèvies, doncs… doncs que no la podien atendre. I va morir…

(Pausa breu.)

Per què has dit que a tu t’haurien permès ingressar-lo a l’hospital? Hi havia alguna manera? Es podia haver fet alguna cosa?

QUATRE No. Jo hi treballo i saben qui soc. En el meu cas haurien fet una excepció. Haurien permès que em saltés el protocol.

TRES No sembla massa just.

QUATRE No. Però, alguns cops, les coses funcionen així. I jo, pel meu pare… ho hauria acceptat.

TRES A quin hospital treballes?

QUATRE Al Clínic.

TRES Doncs així tant s’hi val. El nostre… el nostre era un altre hospital. I no hi coneixíem a ningú.

CINC s’acosta a TRES per consolar-lo. SIS s’ho mira.

DOS es posa a recollir els documents que ha anat llençant sobre d’ells i que han quedat al terra o a les butaques.

TRES i CINC l’ajuden.

UN Aleshores és veritat… tu ets la Laura Lomas de la unitat de malalties infeccioses.

QUATRE Sí.

UN Ets tu qui ha desenvolupat la vacuna.

CINC Quina vacuna?

UN La d’aquí. La que acaba de sortir. No és així?

QUATRE Conjuntament amb moltes altres companyes.

UN Per què no li has dit res abans a ella?

QUATRE Què li havia de dir?

UN Que heu fet molts assajos. Que les vacunes són segures. Que hi ha de creure.

QUATRE La ciència no hauria de ser cap dogma en el que s’hi hagi de creure.

CINC Doncs a vegades ho sembla. I fa una mica de por imaginar una societat sotmesa únicament als designis dels científics.

QUATRE O de les científiques.

CINC Em fan més por ells.

SIS Tu ja la coneixies?

UN Només pel nom. He llegit diverses publicacions seves. És una de les investigadores més brillants dins del seu camp.

SIS I per què no has comentat res abans quan ha dit el seu nom?

UN Perquè en aquell moment he pensat que no era important i perquè tu m’has començat a interrogar.

SIS Hi ha alguna cosa més que ens hagis d’explicar?

UN M’acabo d’oferir com a voluntari perquè vosaltres pugueu sortir. Què més voleu?

CINC Ell és l’únic que encara no ha dit què hi posava a la seva notificació.

SIS Tens raó.

TRES recull un del documents que ha deixat la DOS escampats per tota la sala.

CINC Tu, els fons de rescat; ell, els comptes a les xarxes; jo, la multa; ella, l’obertura d’una investigació, i la Laura, trobar-se la persona responsable de la mort del seu pare.

SIS Molt bé. Ens ho pots dir?

UN Soc metge i divulgador. Ja ho he dit. Ja has vist com m’he posat amb ella pel passaport covid. Ja està.

SIS Què hi posava a la teva notificació?

UN Res d’especial. Res… que… que m’oferien rebre més diners… per a investigacions.

SIS Així també has vingut pels diners. Abans deies que no.

UN es va posant més nerviós.

UN He dit que no perquè parlàvem dels fons de rescat. Si sapiguessis el que es destina a la investigació científica en aquest país… és ridícul. Faríem el que fos perquè augmentessin una mica la nostra assignació.

TRES Un moment. Aquí hi posa Salvador Peris.

UN On?

TRES En aquest document.

(Pausa breu.)

És un dels documents que ha tret ella.

TRES dona el document a DOS.

DOS És el protocol del que us parlava abans. La llista de recomanacions que una comissió va fer al govern per dissenyar el cribratge. Per prohibir la derivació a l’hospital a persones de més de setanta-cinc anys o amb patologies prèvies greus.

TRES És del dia vint de març. Vint de març de dos mil vint. Deu dies abans de la mort de la meva mare.

QUATRE Set dies abans que morís el meu pare.

TRES Ets tu una de les nou persones que signa el document? Aquest Salvador Peris que signa aquí ets tu?

(Pausa.)

UN Només era una recomanació que féiem des del comité d’experts. No era vinculant. Era la conselleria la que havia de prendre les decisions definitives. Nosaltres no decidíem res.

DOS Però ho suggeríeu.

QUATRE I els polítics prenien la decisió a partir dels vostres consells.

SIS Aquest paio ens ha dit abans dues vegades que no era un infiltrat.

UN Perquè no soc cap inflitrat!

CINC Aquí també hi ha el seu nom. Recomanació de la implantació del certificat de vacunació. Protocols de confinaments territorials i de tancament d’espais…

SIS Quins collons!

UN Jo no soc del govern. No estic afiliat a cap partit. Només soc un metge, un científic, un investigador!

TRES I també un escriptor, capaç d’inventar-se moltes coses.

SIS Què foties recomanant tot això al govern si no estàs treballant per a ells?

UN Perquè m’ho van demanar. A mi i a altres persones ens van demanar de formar part del comité. Vam considerar que havíem de donar un cop de mà. Que ens hi havíem d’implicar. Que la situació ho reclamava.

DOS La situació reclamava deixar morir a les residències nou mil persones?

UN No! Clar que no!

(Pausa breu.)

Vaig atendre a tothom a qui vaig poder. Vaig baixar a urgències encara que fes més de set anys que no exercia.

(Pausa breu.)

S’havia de decidir a qui es prioritzava, a grans o a joves, a sans o a malalts. No es podia salvar a tothom. S’havia de salvar al màxim de gent possible!

DOS Però tu, reunit amb vuit persones més, vas dir-li al govern que no passava res si els vells morien. Que era un mal inevitable. Que els vells de les residències havien de morir. Que no hi ha havia alternativa. Que ja no calia que pensessin cap altra alternativa!!

UN Potser perquè és el que volien sentir! Potser perquè és el que esperaven que nosaltres els hi diguéssim!! Potser perquè a la resta de la societat ja li anava bé!!

DOS Fill de puta!!!

DOS clava una bufetada a UN.

QUATRE Cinta!

SIS Què hi posava a la teva notificació?

UN Jo també en tinc de por. I de ràbia. D’ira. De frustració. De malestar. Alguns dies voldria explotar o que tothom desaparegués.

TRES Què hi posava a la teva notificació??

UN Que participant a la consulta podria evitar l’obertura d’una comissió d’investigació per les morts a les residències.

CINC És incompatible amb la seva. Si se’n compleix una, no es pot complir l’altra.

SIS Per això et volies quedar sol?

TRES Per això t’has proposat voluntari??

UN Espera…

TRES Per deixar-nos a nosaltres fora i obtenir tu la immunitat??

UN Només volia…

TRES Què volies?? Rentar-te les mans?? Enterrar sota l’estora tots aquests morts?? Espolsar-te la culpa del damunt???

UN No…

TRES Que ho oblidèssim?? Que oblidés com va morir ma mare??? És per això que t’has proposat voluntari??

UN Sí!!! Sí!!! Sí!!! Collons!!!

(Pausa.)

Ens vam equivocar! Ho havíem d’haver convertit tot en hospitals!! Hotels, pavellons, el que fos!! Salvar a ta mare, salvar al seu pare… salvar a tothom!! Sí!!

(Pausa.)

Però no ho vam fer!!! No ho vam saber fer!!! Demano perdó!! Perdó!! Perdó!

UN és a punt d’agenollar-se. CINC l’atura.

CINC Va… ja n’hi ha prou.

(Pausa.)

TRES accepta el que diu CINC i s’aparta d’UN.

UN Jo també he perdut mitja vida. No vull anar a judici. No vull perdre l’altra mitja.

(Pausa breu.)

UN s’asseu exhaust a una de les butaques.

DOS Tots vam fer el que vam poder… però alguns ho hauríem d’haver fet millor…

Silenci. SIS s’apropa a TRES.

SIS No ho sabia això de la teva mare.

TRES Ja…

SIS Em sap greu.

TRES D’acord.

SIS I allò altre… sí… em vaig comportar com un merda… suposo que no estava emprenyat amb tu… estava emprenyat amb mi… dedicant més temps per salvar unes discoteques que per abraçar a les meves filles…

(Pausa breu.)

Et demano disculpes.

SIS li allarga la mà.

TRES dubta, sobretot perquè ell ja no dona la mà a la gent, només dona el colze.

Finalment, encaixen les mans, segellant l’armistici.

Silenci. La tensió a l’ambient és estranya. Encara tothom se sent una mica incòmode amb el que acaba de passar.

CINC Quan tot això va començar, em vaig quedar sense feina. L’empresa de convencions per a la que treballava va fer fallida amb la suspensió de totes les fires. Però no estava preocupada.

(Pausa breu.)

Durant uns quants dies, durant unes quantes setmanes, vaig creure que les coses canviarien.

(Pausa breu.)

Veia veïnes ajudant d’altres. Persones que amb prou feines ens saludàvem a l’ascensor amb un bon dia, ara ens preguntàvem com estàvem, què necessitàvem, com ens podíem ajudar.

(Pausa breu.)

Guineus, porcs senglars o cèrvols campaven salvatges, lliures pels carrers de la ciutat. Era increïble.

(Pausa breu.)

Estava convençuda de que tot faria un gir, com fruit d’una revolució espontània, sorgida del no res, provocada per l’accident de la pandèmia. I que, quan aquesta s’acabés, ens trobaríem amb un món millor, més amable, més ecològic, més humà…

(Pausa breu.)

Hi vaig arribar a creure tant en aquest pressentiment… que fins i tot em vaig llençar, com una temerària o potser com una incauta… a fer realitat el meu somni que, evidentment… com la revolució que imaginava… no ha estat possible.

DOS Quin somni?

CINC Res… editar jocs de taula.

QUATRE Edites jocs de taula?

CINC Ho intento. Per això vaig comprar el certificat fals. Per poder anar a la fira de Mòdena a trobar inversores… total, una multa i cap inversora…

QUATRE Com són els teus jocs, perversos com aquesta sala?

CINC Diria que són diferents. Dissenyats amb perspectiva de gènere.

SIS És que potser no té perspectiva de gènere el «Juego de la oca»?

CINC Quan eres petit jugaves al «¿Quién es quién»?

SIS Mira, el vaig recuperar fa poc d’unes golfes i a les meves nenes els encanta.

CINC Recordes quantes dones hi ha entre els vint-i-quatre personatges representats?

SIS No ho sé. Deu o dotze?

CINC Cinc. Què creus que pensen les teves filles cada cop que hi juguen? Com creus que imaginen el funcionament del món?

SIS No ho sé…

CINC Doncs si inverteixes en els meus jocs… potser un dia podràs saber-ho.

SIS Ben jugat.

Els altres somriuen.

SIS Invertir no ho sé… però si vols et regalo un lema per publicitar-los.

CINC Quin lema?

SIS Te’n podries fer una samarreta. Amb les vacunes no s’hi juga.

SIS riu.

SIS Ho pilles? No s’hi juga… però amb els teus jocs, sí.

SIS riu sol.

CINC Tu també te’n pots fer una altra, de samarreta.

SIS Ah, sí? Quina?

CINC Deu metres d’eslora i encara no ho he entès.

CINC somriu.

SIS El què no he entès?

TRES esclata a riure. Seguit per DOS, QUATRE, UN i CINC. Un esclat de riures, sorprenentment alliberador.

SIS, primer contrariat, s’acaba contagiant del riure dels altres.

SIS D’acord. M’has convençut. Et compro el pitch. Ja tens inversor.

Senyal acústic. ALERTA.

Fan silenci.

CINC Altre cop no, sisplau…