### ESCENA 2

Callen. Silenci.

Dels altaveus surt una veu dolça i no genèrica. Una mica misteriosa.

LIA Benvinguts al Centre d’Investigacions Democràtiques.

(Pausa breu.)

Soc la LIA, la intel·ligència artificial responsable del sistema de suport de decisions en la gestió de crisis.

Es miren entre ells. Somriures nerviosos.

LIA Sobre una tauleta dins d’aquesta sala hi podreu trobar sis capsetes. Cada una porta un número, de l’u al sis. Sisplau, agafeu la capseta que es correspon a la xifra que se us ha assignat.

Tots s’apropen a la tauleta i agafen la seva corresponent capseta.

LIA Sisplau, obriu-la ara.

Tots obren la seva capseta de metacrilat negre.

LIA Podeu observar que a l’interior de la capseta hi ha un parell de polsadors.

Es miren entre ells, amb suspicàcia.

LIA Un polsador verd i un polsador vermell.

(Pausa breu.)

El polsador verd significa SÍ i el polsador vermell significa NO.

(Pausa.)

Tot allò que sigui sotmès a votació durant aquesta sessió serà processat i analitzat pel meu algoritme.

Un altre senyal acústic, ara més agressiu. INICI PREGUNTA.

LIA Pregunta:

Voleu iniciar la sessió?

Tots es miren.

LIA Teniu seixanta segons.

(Pausa breu.)

Voteu.

Comença una mena de tic-tac de compte enrere. Els llums del sostre van canviant de color a mesura que passen els segons.

SIS Hòstia…

UN Que emocionant!

SIS Molta parafernàlia, però vistosa.

UN És força inusual que el propi algoritme dirigeixi la sessió.

TRES Tan inusual que jo ja m’he posat nerviós.

TRES observa el sostre i compta els segons amb els dits de la mà, que li tremolen una mica.

SIS No et posis nerviós perquè no és tan complicat. Verd o vermell. És senzill.

SIS vota. Cada cop que algú vota, se sent un petit xiulet emès per la capseta.

QUATRE Ens fa entrar, sona una veu misteriosa, diu que agafem les capsetes, que votem i… ja està?

DOS També ens ha dit que només tenim un minut.

TRES Si no m’equivoco, crec que cada panell lumínic equival a quatre segons.

CINC M’encanta que aquesta mena d’institucions comencin a ludificar els seus processos de consulta.

CINC vota.

DOS Què vol dir ludificar?

CINC Gamificar. Aprofitar les mecàniques dels jocs en altres contextos que no siguin jocs.

UN vota.

QUATRE Què passa si no pitgem cap polsador abans que s’esgoti el temps?

DOS Segurament comptarà com una abstenció. Deu ser igual que el sistema que tenen al parlament. A favor, en contra o abstenció.

DOS vota.

TRES Ho veieu? Ara ja només queden dotze segons.

QUATRE Si ho dirigeix la intel·ligència artificial, significa que no hi ha ningú més a fora?

SIS Ja ha votat, vostè?

QUATRE Encara no.

SIS No faci tantes preguntes i espavili.

QUATRE vota.

S’exhaureix el temps.

Un so de final de votació sona pels altaveus. FINAL PREGUNTA.

Els panells tornen a la seva il·luminació inicial.

Silenci.

CINC Haig de dir que a mi m’agrada molt el disseny d’aquesta sala, amb aquest compte enrere lluminós.

SIS Jo hi trobo a faltar una mica de beure i música perquè acabi de ser perfecte.

TRES En aquella tauleta hi ha gots i una gerra d’aigua.

SIS Estava pensant en una altra mena de beure. Un gintònic aniria bé per fer lliscar, no troben?