### ESCENA 6

UN Aquest cop ens hauríem de posar d’acord abans no s’acabi el temps si volem saber què passa quan s’inicia la sessió.

SIS I com se suposa que ho hem d’aconseguir si aquí cadascú va a la seva?

LIA El polsador número 4 torna a estar activat.

QUATRE Moltes gràcies. Molt considerada.

QUATRE va a buscar el seu polsador.

TRES Tinc una idea per votar plegats.

UN Quina idea?

TRES Agafem els polsadors i disposem-nos en rotllana.

Els altres també agafen els polsadors, però no saben ben bé què han de fer.

Senyal acústic. PREGUNTA INICI.

LIA Pregunta:

(Pausa breu.)

Voleu que una persona del grup representi a tot el grup?

SIS Depèn de qui sigui.

TRES Va. Ràpid. Fem una rotllana.

LIA Teniu seixanta segons.

(Pausa breu.)

Voteu.

Comença el compte enrere a les pantalles de llum del sostre.

Ara sí que tots s’apressen a fer una rotllana.

SIS Què aconseguirem amb això?

TRES Mirar-nos a la cara i votar el mateix tots alhora.

DOS I com decidim què votem?

TRES Parlem-ho. Tenim temps fins que quedi un sol panell de color blanc.

CINC Jo avisaré quan en faltin pocs.

SIS Anem massa justos de temps.

UN Ja n’hi ha quatre d’apagats.

DOS Ens pregunta si volem un representant.

TRES Si votem que sí, a les pròximes rondes sempre aconseguirem unanimitat.

SIS Per què?

QUATRE Perquè un sol vot ens representarà a tots.

DOS Igualment ens haurem de posar d’acord.

TRES Però si quedem quatre a dos, el representant votarà allò que hagi escollit la majoria sense la necessitat de que tothom voti el mateix.

CINC Queden la meitat de panells.

SIS Però no se suposa que hauríem de descobrir primer el significat real de la pregunta?

QUATRE Independentment del significat, és millor que cadascú voti el que pensa. Busca les nostres reaccions irracionals.

CINC Llavors és poc probable que votem el mateix.

QUATRE Però l’anàlisi que farà serà més acurada.

TRES Tenim tres opcions. Votem «sí»: Nosaltres escollim «sí». Votem «no»: Nosaltres escollim «no». No votem el mateix: la màquina escull per nosaltres!

CINC Queden només quatre panells!

TRES Ràpid! No hi perdem res. Diguem tots en veu alta el nostre vot i el resultat majoritari és el que votem tots! D’acord?

UN Va!

CINC Fem-ho per ordre. Comença U.

UN Sí.

DOS No.

TRES Sí.

QUATRE No.

CINC Sí.

TRES Sis?

SIS Què?

TRES Què votes?

SIS Jo?

CINC Va per l’ultim panell!

SIS No. Voto que No.

TRES Un empat!!

SIS Què votem?

TRES Collons!!!

Sona el senyal acústic de final de temps. PREGUNTA FINAL.

Cap d’ells no ha votat res.

SIS Però què coi hem fotut? Per què no hem votat res?

UN Perquè s’ha donat un empat.

QUATRE Un empat és una no-decisió. Què se’n fa d’una no-decisió?

DOS Doncs no decidir. Abstenir-se. No fer res. Potser és el que té més sentit.

Sona el senyal acústic dels resultats. RESULTAT.