### PRÒLEG

Una sala molt moderna amb un disseny àrid però premiat internacionalment.

Una sola porta d’entrada.

Diverses butaques repartides per l’espai. En un racó, un moble amb vasos i una gerra d’aigua.

A la sala hi entren les següents persones:

UN, un home d’uns quaranta-cinc anys. Porta barbeta i ulleres de pasta. Vesteix amb camisa, americana i corbata.

DOS, una dona d’uns cinquanta anys. Duu un vestit jaqueta de sobre una brusa negra. També porta unes ulleres de pasta de color blanc. El seu aspecte és modern i endreçat.

TRES, un home d’uns trenta-cinc anys. Vesteix amb uns texans i camisa. Duu una bossa bandolera de pell. Va informal però elegant.

QUATRE, una dona d’uns cinquanta anys. Vesteix un vestit jaqueta, amb pantalons amples. Moderna, amb una roba colorista.

CINC, una dona de trenta i pocs anys. Duu uns auriculars al coll, la seva roba sembla treta de botigues de roba vintage del barri de moda de la ciutat.

SIS, un home d’uns quaranta-cinc anys, que vesteix una samarreta negra sota una americana també negra, amb algun motiu molt modern i un punt fatxenda.

Tots sis tenen adherida a la solapa de la seva jaqueta, americana o brusa, una enganxina amb la seva xifra corresponent de l’1 al 6.

Estan ENFADATS. NO ES REFIEN de ningú. I pensen que els altres NO EN TENEN NI IDEA.