### ESCENA 7

LIA Resultat:

Cap vot a favor i cap vot en contra.

UN Li acabem de dir que som incapaços de resoldre el que ens plantejava.

QUATRE O que considerem que formular aquesta mena de preguntes no és del tot just.

CINC O que no tenim cap interès a participar en la seva consulta.

LIA La població de mostra s’ha abstingut de participar en la votació. La pregunta queda invalidada. La població de mostra no té representant. La sessió no es pot iniciar.

So final. TANCAMENT.

TRES Sí que havíem respost. Sí que hi volíem participar. Sí que hi estàvem interessats. N’hi havia tres que havien votat que sí. Un altre vot a favor i hauríem tingut majoria, ara tindríem representant i el representat hauria votat que volia iniciar la sessió! No era tan difícil!

SIS Confieu en que una sola persona representi correctament a un grup de gent? Era això el que estava preguntant, oi?

QUATRE Podria ser, sí.

CINC Vosaltres també heu votat en contra.

DOS Perquè no tenia clar qui ens podia representar.

QUATRE Que tots tinguem dret a vot és millor que delegar-lo en una sola persona.

SIS Doncs ja està. A mi si em pregunten sobre els representants que van gestionar això, que deien primer que duraria només dues setmanes i que després ens van tancar a tots sense calibrar l’impacte econòmic… ja us dic que responc que no, que no els aprovo, que no hi confio.

(Pausa breu.)

Per què havia de votar a favor?

TRES Per no fotre’ns a la resta.

UN No passa res. Aviat podrem tornar a votar. La intel·ligència artificial ja escollirà sobre què ens permet opinar.

TRES I potser millor que ho faci ella, perquè si hem de dependre de segons quina intel·ligència natural, més val que ens extingim tots d’una vegada!

SIS Què estàs insinuant, xaval?

DOS Va, sisplau…

TRES Estic dient que seria bo que cadascú fos conscient de les seves pròpies limitacions en comptes d’acabar culpant al sistema d’aquestes mancances. Si una persona no té la formació ni la competència suficients com per participar en les decisions, és raonable que ho delegui a persones més intel·ligents o, si no, a una computadora molt més capacitada.

QUATRE Estàs demanant que ell no voti?

TRES No seria una mala opció.

SIS Mira, serà millor que te’n vagis a fer un tomb si no vols que això acabi malament.

DOS Ei, va, sisplau…

SIS Aquest paio acaba de dir que la màquina és més llesta que jo?

CINC Això sembla.

TRES Per què vols que me’n vagi?

SIS Perquè em fa l’efecte que estàs una mica nervioset i t’estàs passant de frenada.

UN D’aquí no se n’ha d’anar ningú.

TRES Per què t’interessa que vagin quedant cada cop menys persones? Per poder imposar el teu criteri o per no semblar el més ignorant del grup?

SIS T’estic dient que serà millor que et calmis.

TRES Que em calmi i que no digui res?

QUATRE El que convindria és que ens calméssim tots.

TRES Et funciona sempre això d’amenaçar a la gent perquè no digui el que no vols sentir? O només et funciona quan ho fas anònimament per Twitter?

(Pausa.)

SIS Què collons estàs dient?

TRES Ramon Ros. Quan he sentit el nom no m’ho podia creure. No m’ho podia creure.

CINC Per això has dit hòstia abans?

QUATRE Ja el coneixies?

TRES Havia vist fotos seves, però no l’he reconegut del tot fins que s’ha presentat.

DOS Per què? Què passa?

UN Qui és? De què us coneixeu?

SIS No en tinc ni idea. Jo no el conec de res.

TRES Aquest individu em va enviar diversos missatges privats amenaçant-me. Després va fer que el seu escamot de vint mil seguidors em linxés per la xarxa fins aconseguir suspendre el meu compte.

SIS Va, home va. Però si jo no he parlat amb tu en ma vida.

TRES Doncs jo recordo el primer missatge com si fos d’ahir mateix: «Com tornis a demanar que es tanqui l’oci nocturn per evitar la pujada de contagis, el que farem és tancar-te a tu en un soterrani fins que se t’abaixin tots els fums».

(Pausa.)

SIS Tu ets el paio que tuitejava des del compte de CoronaInfo?

QUATRE És veritat, això?

DOS Jo el seguia, aquest compte.

SIS Ets tu el CoronaInfo??

TRES Molt bé! Bravo! A mi no em va costar gaire descobrir que l’usuari «Almogaver_74» era el senyor Ramon Ros, propietari de sis discoteques i de tres restaurants, divorciat i pare de dues nenes, aficionat als sopar amb amics a la costa i patró d’una embarcació anomenada Reginald Dotze…

SIS Com collons ho saps tot això?

QUATRE És veritat que el vas amenaçar?

SIS Jo només li vaig demanar que moderés una mica el to dels seus missatges.

TRES Que moderés el to?? Cada cop que el bloquejava, venia un altre individu amb un avatar semblant i utilitzant la mateixa mena de paraules per dir que, com a mínim, em trencaria les cames.

SIS Què volies que fes, que em quedés de braços plegats mentre anaves injuriant els nostres negocis?

TRES Jo no injuriava. Només recomanava el que creia més sensat.

SIS No eres ni metge ni especialista en virus. Tu no en tenies ni idea. Era immoral que donessis la teva opinió sobre quins espais s’havien de tancar i quins no.

TRES Soc analista de dades i em basava en dades. Les dades són objectives.

SIS Ens van tancar els locals a totes les onades. Ens els van clausurar a l’inici de la sisena, a finals del vint-i-u, tot el que teníem a les neveres dels restaurants a la merda… i l’onada no va parar de créixer, al contrari, es va disparar. Aleshores, com collons afectava que estiguéssim tancats, eh?

TRES No ho recordo.

SIS No ho recordes perquè no quadra! No quadra!!

TRES Les discoteques, els restaurants, les sales de concerts… tots els recintes interiors on la gent hi feia una activitat sense mascareta eren espais poc segurs.

SIS Poc segurs? Hi has anat? Hi has anat mai a beure i a perdre la consciència i a oblidar-te de les teves responsabilitats? Has viscut tu en primera persona aquesta inseguretat que dius?

(Pausa breu.)

Has fet mai alguna cosa més a part d’escriure el «parte» de morts diaris per aconseguir els likes de quatre necrofílics?

DOS Va, sisplau!

TRES El món d’ara és ple de dades, massa dades perquè les pugui processar una sola persona. I molta gent no sabia com endreçar-les o llegir-les. Mirava de fer comprensible la magnitud de la situació. Estava oferint un servei públic.

SIS Els collons. El que feies era atemorir. A cada tuit que escrivies, més por foties al cos de la gent. Els tenies enganxats, clar… però els tenies enganxats a la catàstrofe, al morbo, al terror!

(Pausa breu.)

Com no t’havia d’odiar? Com no havia de voler veure’t lligat de mans sense poder tuitejar si ens estaves amargant l’existència i a sobre estaves content?

TRES Jo no n’estava de content. Gens! Estava patint! Veia com els portaveus informaven malament, tractant als ciutadans de criatures. Un dia deien que ja tot s’acabava i l’endemà que tornava el perill.

(Pausa breu.)

I, mentrestant, sentia que la població se’n desconnectava. La gent estava sent cada vegada més irresponsable. Era com veure un ramat de xais desfilant en direcció a un penya-segat, impassibles, ignorant el seu fotut destí.

DOS La gran majoria de població va obeir totes les demandes que se’ls va fer.

QUATRE Es va crear una il·lusió d’irresponsabilitat que no corresponia amb la realitat.

TRES Jo només intentava evitar més morts.

SIS Doncs aconseguies el contrari, contribuïes a enterrar-nos a tots en vida!

TRES Jo no me’l vaig inventar aquest fotut virus! Jo no em vaig llevar un dia desitjant que arribés una pandèmia! Jo no la vaig crear, hòstia…

Silenci. TRES queda completament tocat i es deixa caure sobre una de les butaques.

QUATRE Que tu estiguessis preocupat pel futur dels teus negocis no et donava dret a insultar o amenaçar a una persona que ni coneixies.

SIS Estava passant per un mal moment.

(Pausa breu.)

De bones a primeres ens van dir que no érem essencials. I ens anomenaven no essencials per no dir-nos directament que érem inútils.

(Pausa breu.)

Se’ns va abandonar, estàvem deixats de la mà de Déu. «Ja us espavilareu. El primer al que podem renunciar quan hi ha una crisi és a l’oci. Perquè no fa falta».

(Pausa breu.)

Que no fa falta… ? Només calia veure com estava Madrid… ple de gent d’aquí i de fora necessitats d’aquest oci que «no era essencial».

UN Tots vam passar per mals moments durant aquells dos anys i no ens vam comportar d’aquesta manera.

SIS Pots comptar. Tu seguies treballant. Potser passaves alguna nit sense dormir però amb la satisfacció d’estar fent alguna cosa per salvar vides. No et devies sentir precisament inútil com m’hi sentia jo.

UN No en tens ni idea pel que va passar cadascú de nosaltres. Tots tenim les nostres ferides i les nostres motxilles, però almenys no ens amaguem darrera d’un perfil anònim per vomitar tota la bilis.

SIS Doncs no semblaves massa alegre abans quan parlaves amb la negacionista.

CINC Jo no soc negacionista.

UN Com a mínim, les coses les dic a la cara.

DOS Sisplau. Sisplau. Per favor…

(Pausa.)

Ens estem comportant com ho feien els representants polítics als qui tant heu estat criticant. Ens culpem els uns als altres en comptes de mirar d’entendre’ns i d’adaptar-nos a les necessitats dels altres. I si ens comportem així, només aconseguirem acabar carregats amb més ràbia.

(Pausa.)

CINC També és normal sentir-ne de ràbia. A mi ara me’n fa molta escoltar un paio que, tot tenint un iot i tres discoteques, es queixa que a ell el van deixar tirat de la mà de Déu.

SIS No és cap iot. És un foraborda que només té deu metres d’eslora.

CINC Deu metres d’eslora? Jo no tinc ni el carnet de la piscina.

(Pausa.)

I em fa molta ràbia pensar que he de seguir pagant la meva quota d’autònoms mentre a tu, com que formes part d’un lobby que pot muntar manifestacions, omplir la plaça de Sant Jaume i pressionar el govern, et donen totes les ajudes del món.

SIS Pressionar el govern? Ens vam endeutar fins el coll per continuar. Hi ha ajudes que encara estan pendents de ser pagades. He perdut la meitat del meu negoci!! La meitat de la meva vida!!

(Pausa breu.)

I tot per culpa de la miserable guerra de partits que hi havia dins del govern. Perquè empresa demanava diners a economia i economia no els hi donava.

(Pausa breu.)

I l’aixeta es va tancar després del dos mil vint. Per això estic aquí, esperant que es torni a obrir amb l’arribada dels fons de recuperació.

(Pausa breu.)

Bé, esperant-ho jo i esperant-ho tots vosaltres… perquè si hem vingut i estem suportant tot aquest numeret de l’ordinador i dels polsadors i tota la resta de bajanades és perquè després ens caiguin quatre molles per salvar el que queda.

CINC De quines molles parles?

SIS Del fons de rescat!

DOS Quina relació té el fons de rescat amb aquesta consulta?

SIS Va, dona, va. No dissimulis. Ho posava a la notificació.

QUATRE Què hi posava a la teva notificació?

SIS Doncs el mateix que hi devia posar a les vostres.

(Pausa breu.)

Que havia de participar en aquesta… fotuda consulta… si volia tenir més puntuació a l’hora d’optar als fons de rescat europeus.

CINC Au, au, au… quina barra.

SIS Què passa? Tu també has vingut pels calés, no?

CINC A la meva notificació no s’hi feia referència a cap cobrament de diners.

CINC s’apropa a la porta.

SIS A les vostres notificacions no hi deia res sobre guanyar més punts per aconseguir millors ajudes?

UN No.

DOS Tampoc.

QUATRE No.

TRES Res…

SIS Aleshores… què collons està passant aquí? És una mena d’ensarronada tot això?

UN Potser ens van enviar notificacions personalitzades.

SIS I per què s’haurien de prendre tantes molèsties per una simple consulta?

TRES Perquè no és una simple consulta.

SIS Ah, no?

TRES Una de les sis persones no està vacunada. Una altra és metge i investigador. A mi em van suspendre els comptes a les xarxes, i tu ets el hater que ho va provocar.

CINC I encara ens falta saber qui són elles dues.

SIS Què passa? Que has estat tu? Ho has muntat tu tot això?

TRES Jo?

SIS Volies desemmascarar-me davant de tothom? Per això hi ha càmeres… Ho estàs penjant a YouTube?

TRES Com podria jo organitzar una cosa així? No conec a ningú d’aquí i tampoc no tenia les més mínimes ganes de conèixe’t a tu en persona.

SIS Aleshores, com pot ser que de tota la gent que podia acabar en aquesta fotuda sala, hi hagi de venir a petar el putu CoronaInfo?

TRES Si un simple analista de dades com jo només va trigar una tarda a descobrir qui hi havia darrera del teu perfil anònim… imagina’t què pot esbrinar una intel·ligència artificial, amb dos-cents peta FLOPS… i tot el big data a la seva disposició.

Sona un senyal acústic. ALERTA.