### ESCENA 4

LIA El polsador número 4 queda desactivat.

SIS Pam! Ja ho tens aquí. Si no vol participar, doncs no participa. Totalment just.

Senyal. PREGUNTA INICI.

LIA Pregunta:

Voleu que la persona que ha votat en contra d’iniciar la sessió sigui expulsada?

Tots es miren.

LIA Teniu seixanta segons.

(Pausa breu.)

Voteu.

TIMER. Comença el compte enrere a les pantalles de llum del sostre.

SIS aplaudeix satisfet.

SIS Molt bé! Sí, senyora!

QUATRE deixa la seva caixeta en una de les butaques.

TRES L’algoritme evoluciona a partir de les nostres reaccions. Ofereix el que considera que ens pot interessar més.

SIS Doncs l’està clavant, perquè a mi això m’està interessant moltíssim.

CINC Què fem?

UN Hauríem de votar.

DOS Però abans de votar, caldria parlar-ho. Ens hem de posar d’acord.

TRES Només ens queden quaranta-quatre segons.

SIS vota.

SIS Jo ja he votat que sí. Ara només fa falta que ho facin vostès.

TRES Hòstia…

DOS Què ens passarà als altres si ella acaba expulsada?

TRES Què ens pot passar?

CINC Ens està donant l’opció de continuar sense la persona que ha votat no participar.

DOS Ella ens ha dit que sí que volia participar.

CINC Doncs li hagués anat molt millor votar a favor d’iniciar la sessió i després demanar de parlar-ne.

QUATRE Quin sentit té parlar les coses després de decidir-les?

TRES Queden només vint segons!

CINC vota.

SIS Doncs encara falten tres persones per votar. A què esperen?

UN És massa poc temps per debatre-ho. Em sap greu.

UN vota.

DOS Pensi-s’ho bé abans de votar, sisplau.

TRES És que jo necessito quedar-me. Això és important per a mi.

TRES vota.

CINC Quatre segons per votar!

DOS finalment vota.

Se sent el senyal acústic de final de la votació. PREGUNTA FINAL.

SIS esclata a riure. Els altres se’l miren una mica perplexos.

SIS Tant de bo ens oferissin aquesta opció a totes les eleccions! Us imagineu que ens permetessin expulsar a segons quins polítics? Com canviaria, la cosa…

DOS s’apropa a QUATRE.

DOS Com es troba? Vol que li porti un d’aquells gots d’aigua?

SIS No és una mica hipòcrita fingir ara que es preocupa per ella quan ja hem votat per fer-la fora?

DOS Encara no sap què ha votat tothom.

SIS Què vol dir amb això?

(Pausa breu.)

Què collons ha votat?

Sona un senyal acústic. RESULTAT.