### ESCENA 8

LIA Pregunta:

(Pausa breu.)

Voleu que l’algoritme decideixi per vosaltres si s’ha d’iniciar la sessió?

Es miren.

SIS Vinga, va, quins collons!! I què més?

LIA Teniu seixanta segons.

(Pausa breu.)

Voteu.

PREGUNTA INICI. Comença el compte enrere a les pantalles de llum del sostre.

SIS Ni seixanta segons, ni seixanta hòsties!

UN Abans no et semblaven tan malament les propostes de l’algoritme!

SIS deixa el seu polsador a la lleixa.

TRES Què fas?

SIS Doncs fotre el camp d’aquesta farsa!

(Pausa.)

CINC No crec que puguis sortir.

SIS Per què?

CINC Perquè la porta està tancada.

DOS Què vols dir que està tancada?

CINC He provat tot el que se m’ha acudit. Està desactivada o bloquejada pel sistema.

DOS Potser està fallant alguna cosa.

TRES O potser està funcionant massa correctament.

Silenci.

SIS Fotem-la a terra.

TRES La porta és d’acer. Ens faríem mal.

SIS Doncs forcem l’obertura fins que peti el mecanisme.

SIS intenta obrir amb les mans l’escletxa que les dues fulles de la porta deixen al mig. CINC l’ajuda, però SIS es fa mal.

SIS Merda, m’he doblegat una ungla… Hòstia!! Hòstia!!

SIS es posa el dit a la boca.

TRES Només queden dotze segons.

Tots agafen el seu polsador. Van votant tots. Expectants. En silenci.

So de final de votació. PREGUNTA FINAL.

QUATRE L’algoritme està revelant la seva naturalesa més autoritària.

UN La naturalesa dels sistemes congnitius artificials no va lligada a cap moral prèvia. Aprèn a partir del que van observant.

QUATRE Aprèn dels exemples.

Sona un senyal acústic. RESULTAT.