### ESCENA 1

Un cop han entrat, la porta es tanca.

A sobre d’una de les tauletes, sis caixetes negres de metacrilat.

Tots ells observen expectants l’espai.

SIS Espero que anem per feina i que ens preguntin tot el que pensem. Fa mesos que em mossego la llengua.

DOS Hem anat acumulant moltes situacions d’estrès. Convé treure-ho tot si no volem que ens faci bola i ens peti més endavant.

SIS M’he hagut de callar tantes coses… si les deia se’m tirava tothom al damunt o m’enviaven a l’audiència nacional.

CINC Jo m’havia preparat una llista de temes per tractar al mòbil. Llàstima que no els puguem tenir aquí.

TRES Això de deixar el mòbil a fora em provoca una mica d’ansietat.

DOS Doncs jo he dut algun document imprès, per si de cas.

QUATRE A vostès els han informat de quin seria el procediment?

SIS No.

QUATRE Ens faran preguntes o hem de ser nosaltres qui les anem proposant?

UN De fet, he hagut de demanar un dia de lliure disposició sense poder explicar massa bé on anava.

CINC Jo només vaig rebre la notificació electrònica.

SIS Jo igual. Al mòbil. Era ben enutjosa. Amb allò de la firma digital… i no la podia tancar si no confirmava l’assistència.

QUATRE També la vaig rebre però no s’hi especificava el procediment que se seguiria durant la sessió.

DOS Vaig arribar a pensar que m’havia tocat anar a fer de vocal a una mesa electoral.

TRES Té sentit. Educar un algoritme a gestionar crisis també es podria considerar un deure civil.

QUATRE Com s’educa un algoritme?

UN De la mateixa manera com s’educaria una persona. Mostrant-li idees, models, exemples…

QUATRE Per tant, nosaltres serem els exemples.

UN No en sé res més.

DOS Jo vaig preguntar a molts coneguts si havien rebut alguna notificació semblant i res. Ningú no havia vingut aquí.

CINC Això és que devem ser dels primers. L’edifici és nou. Els arquitectes van guanyar el Pritzker fa un any.

DOS Com ho sap tot això?

CINC Perquè els segueixo per Instagram.

DOS Potser han guanyat premis però no els contractaria per dissenyar casa meva.

TRES I aquí al costat hi tenen instal·lat el Gordias Cinc.

SIS Què és el Gordias Cinc?

TRES Un superordinador amb un rendiment de més de dos-cents petaFLOPS.

SIS Peta… què?

TRES PetaFLOPS. Bilions d’operacions per segon. És moltíssim. El més potent d’Europa.

SIS Ah, doncs mira que bé…

TRES Per la meva feina estic una mica al cas de les novetats.

(Pausa breu.)

Em consta que ja s’utilitzen algoritmes en judicis per determinar quina probabilitat hi ha que un sospitós torni a delinquir, però diria que és la primera vegada que s’implementa amb l’objectiu de millorar la gestió política.

UN Doncs per sort aquesta crisi també ens haurà dut coses bones.

QUATRE Substituir humans per màquines no sembla una cosa massa bona.

TRES La intel·ligència artificial és més objectiva i comet menys errors que un humà.

SIS Però la intel·ligència artificial no existiria si no l’hagués creat un humà.

UN Això no treu que l’invent pugui realitzar una tasca molt millor que la persona que l’ha inventat.

DOS Depèn de qui l’hagi inventat.

UN Estic segur que la majoria d’errors comesos durant la pandèmia no s’haurien produït.

QUATRE A vostès els semblaria bé que un algoritme prengués decisions que afectessin la vida de tota la població?

TRES Per què no? A mi em sembla una innovació extraordinària. L’algoritme és molt efectiu creant hipòtesis, analitzant dades i simulant resultats. Pot preveure millor les conseqüències negatives d’una decisió que si ho intenta un home.

CINC I si ho intenta una dona?

TRES Deia home en un sentit genèric, donant per entès que inclou tant homes com dones.

CINC Podria haver utilitzat la paraula «persona» que ja ens inclou a tots automàticament.

TRES Perdó. No era la meva intenció caure en un micromasclisme. Li asseguro que estic molt conscienciat en aquest tema.

CINC Només cal que també estigui atent a l’hora d’escollir les paraules.

DOS Se’m fa una mica incòmode que ens tractem tota l’estona de vostè. Ens podríem presentar.

SIS El que hauríem de fer és demanar d’enllestir aviat, perquè no tots tenim un dia de lliure disposició.

CINC Les que paguem autònoms segur que no.

SIS (A les càmeres.)

Trigarà molt a començar tot això??

DOS Podem dir els nostres noms, d’on venim i a què ens dediquem.

UN No sé si acaba de ser bona idea.

DOS Per què no li sembla bona idea? Que amaga alguna cosa?

UN No. No amago res.

SIS Deu ser del govern i s’ha infiltrat per maquillar el resultat.

UN Si ens han assignat un número a cadascú, potser és per algun motiu.

SIS Ho fan per quan hagin de revisar els vídeos.

TRES Potser pretenen evitar que el coneixement previ d’informació personal influeixi posteriorment en la presa de decisions.

QUATRE Totes les decisions que prenem a la vida estan influenciades per qüestions personals. I és important saber-les.

TRES Potser les pròpies sí, però en el cas de les alienes no està tan clar.

(Pausa breu.)

Si vostè sap coses de mi, decidirà no només a respecte les seves pròpies circumstàncies, sinó també respecte a les meves.

(Pausa breu.)

Imagini’s que està a favor de legalitzar el consum de les drogues però jo li explico que la meva germana va morir la setmana passada per culpa d’una sobredosi.

(Pausa breu.)

Mantindria el mateix criteri a l’hora de prendre una decisió?

Sona un senyal acústic. ALERTA.

UN Txxt. Ha sonat alguna cosa.

DOS Em sap greu això de la seva germana.

TRES Era només un exemple. No n’he tingut mai cap.

UN Facin silenci, sisplau.